Možnosť Úradu pre harmonizáciu vnútorného trhu (ochranné známky a vzory) komplexne odôvodniť uplatnenie absolútneho dôvodu zamietnutia na kategóriu alebo skupinu výrobkov alebo služieb však nesmie narúšať cieľ povinnosti odôvodnenia podľa článku 253 ES a článku 73 prvej vety nariadenia č. 40/94, ktorý spočíva v tom, že rozhodnutia, ktorými sa zamieta zápis ochrannej známky, musia podliehať účinnému súdnemu preskúmaniu. Je preto potrebné požadovať, aby dotknuté výrobky alebo služby mali medzi sebou dostatočne priamu a konkrétnu spojitosť tak, aby tvorili kategóriu alebo skupinu výrobkov či služieb dostatočne homogénnu na to, aby Úrad mohol pristúpiť ku komplexnému odôvodneniu. Len skutočnosť, že dotknuté výrobky alebo služby patria do rovnakej triedy v zmysle Niceskej dohody, nepostačuje na tento účel, lebo tieto triedy často obsahujú veľmi veľké množstvo výrobkov alebo služieb, ktoré nevyhnutne dostatočne priamo a konkrétne vzájomne nesúvisia.

Pokiaľ ide o slovné označenia P@YWEB CARD a PAYWEB CARD, ktorých prihláška za ochranné známky Spoločenstva bola podaná pre určité výrobky patriace do triedy 9 v zmysle Niceskej dohody, právne dostačujúcim spôsobom sa nepreukázalo, že uvedené označenia nemôžu plniť základnú funkciu ochrannej známky, a to označovať obchodný pôvod výrobkov s názvom „nosiče magnetických dát“.

Pokiaľ ide o ostatné výrobky patriace do tejto triedy s výnimkou „pamäťových kariet alebo kariet s mikroprocesorom, magnetických kariet, identifikačných magnetických kariet alebo kariet s mikroprocesorom, platobných, kreditných alebo debetných magnetických kariet alebo kariet s mikroprocesorom“ a „prístrojov predplatného pre televízne prijímače“, požiadavky článku 253 ES a článku 73 prvej vety nariadenia č. 40/94 o ochrannej známke spoločenstva nespĺňa odôvodnenie, podľa ktorého vzhľadom na skutočnosť, že prihlasované ochranné známky sú predovšetkým zamerané na podnecovanie spotrebiteľa kupovať dotknuté výrobky a využívať dotknuté služby, aby mohol pomocou karty uskutočňovať online platby, majú všetky tieto výrobky špeciálnu a nevyhnutnú funkciu zabezpečiť vykonávanie telekomunikačných služieb, bankových a finančných služieb, ktoré sú potrebné na realizáciu takýchto platieb. Toto odôvodnenie neumožňuje podrobiť napadnuté rozhodnutia účinnému súdnemu preskúmaniu zákonnosti posúdenia v súvislosti s rozlišovacou spôsobilosťou prihlasovaných ochranných známok vo vzťahu k sporným výrobkom v zmysle článku 7 ods. 1 písm. b) nariadenia č. 40/94. Na základe veľmi všeobecného a vágneho odôvodnenia a vzhľadom na širokú rozmanitosť a heterogénnosť výrobkov, ktorých základné vlastnosti nie sú v napadnutých rozhodnutiach opísané, teda nie je možne preskúmať, či existuje dostatočne priama a konkrétna súvislosť medzi týmito rôznymi výrobkami a kartami, ktoré umožňujú svojmu držiteľovi prístup ku komunikačnej sieti, prevod dát a uskutočňovanie elektronických transakcií, aby bolo možné zistiť, či ide o homogénnu skupinu výrobkov, ktoré môžu byť predmetom komplexného odôvodnenia.

Čo sa týka služieb označených ako „informačné agentúry (spravodajstvo), najmä v odvetví bankovníctva, rozhlasová komunikácia, telefónna komunikácia, zasielanie písomných správ, prenos písomných správ, vysielanie televíznych programov, rozhlasové vysielanie, televízne vysielanie, prenájom telekomunikačných prístrojov, prenájom prístrojov na prenos správ, prenájom telefónov, mobilná rádiotelefónia, telefónne služby“, ktoré patria do triedy 38 v zmysle Niceskej dohody a pre ktoré sa takisto požaduje zápis uvedených označení, požiadavky článku 253 ES a článku 73 prvej vety nariadenia č. 40/94 nespĺňa ani odôvodnenie, podľa ktorého sa služby vzťahujú na súbor postupov prenosu elektronických informácií a majú priamu súvislosť s fungovaním a využívaním internetu a všeobecnejšie nových informačných technológií, takže možnosť realizovať platby po tejto sieti prostredníctvom čipovej karty predstavuje vlastnosť týchto služieb. Toto odôvodnenie neumožňuje podrobiť napadnuté rozhodnutia účinnému súdnemu preskúmaniu. Z tohto všeobecného odôvodnenia nevyplývajú ani dôvody, pre ktoré uvedené služby patria do homogénnej skupiny, čo by mohlo byť základom pre komplexné odôvodnenie, ani dôvody, pre ktoré by predmetné označenia vyvolali u priemerného spotrebiteľa, ktorý je riadne informovaný a primerane pozorný a obozretný, dostatočnú priamu a konkrétnu súvislosť s platbami online uskutočňovanými prostredníctvom karty.

(pozri body 59, 65, 67, 68, 70, 88, 89, 91, 95)